b'\n_START_ARTICLE_\nAnacostia\n_START_PARAGRAPH_\nAnacostia [\xc3\xa6n\xc9\x99\xcb\x88k\xc9\x92sti\xc9\x99] on Yhdysvaltojen p\xc3\xa4\xc3\xa4kaupungin Washingtonin kaupunginosa, joka sijaitsee Anacostia-joen it\xc3\xa4rannalla pari kilometri\xc3\xa4 Washingtonin keskustasta kaakkoon. Noin 600 tuhannen ihmisen kaupunginosa on alueen varhaisimpia siirtolaisten asuttamia paikkoja, ja kaupunginosan historialliset korttelit on otettu mukaan National Register of Historic Places -rekisteriin. 1800-luvun puoliv\xc3\xa4liss\xc3\xa4 Uniontownina tunnettu alue oli yksi ensimm\xc3\xa4isist\xc3\xa4 District of Columbia -hallintoalueen kaupunginosista._NEWLINE_1900-luvun alkupuolella Anacostia oli valkoisten suosima kaupunginosa. Kun 1960-luvulla p\xc3\xa4\xc3\xa4tettiin rakentaa kaikki kaupungin uudet julkisesti tuetut asuintalot Anacostiaan, alueesta tuli nopeasti afroamerikkalaisten k\xc3\xb6yhien ghetto, joka 1980-luvulla oli crack-huumeen myyjien v\xc3\xa4lisen v\xc3\xa4kivallan riivaama. Vuosituhannen vaihteessa kierre saatiin k\xc3\xa4\xc3\xa4ntym\xc3\xa4\xc3\xa4n: kun vuonna 1990 alueella tehtiin 450 henkirikosta, vuonna 2012 niit\xc3\xa4 tehtiin en\xc3\xa4\xc3\xa4 88. Varmaa syyt\xc3\xa4 muutokseen ei tiedet\xc3\xa4, mutta merkitt\xc3\xa4v\xc3\xa4n\xc3\xa4 vaikuttajana pidet\xc3\xa4\xc3\xa4n aborttien sallimista, jolloin ei-toivottuja lapsia syntyi v\xc3\xa4hemm\xc3\xa4n ja ihmisten el\xc3\xa4m\xc3\xa4ntilanteet n\xc3\xa4in paranivat. Muita syit\xc3\xa4 ovat olleet poliisien m\xc3\xa4\xc3\xa4r\xc3\xa4n lis\xc3\xa4\xc3\xa4minen, alueen v\xc3\xa4est\xc3\xb6n ik\xc3\xa4\xc3\xa4ntyminen ja crack-huumekaupan kannattavuuden huononeminen._NEWLINE_Smithsonian-instituutti yll\xc3\xa4pit\xc3\xa4\xc3\xa4 kaupunginosassa museota nimelt\xc3\xa4 Anacostia Community Museum.'